La mai bine de 8 luni de la tragedia care a îngrozit țara, specialiștii Institutului Național de Expertize Criminalistice au venit cu raportul final. Incendiul care a ucis 6 persoane şi a rănit alte zeci a fost provocat de scurgerea de gaze în timpul manevrelor de transfer de GPL dintr-o autocisternă în alta. Totodată, la stația care sărit în aer se foloseau pompe neautorizate.
Același lucru l-a menționat și raportul INSEMEX, care în 400 de file arată în detaliu ce s-a întâmplat la Crevedia și cum au murit atâtea persoane.
Explozia de anul trecut a scos la iveală că stația GPL funcționa din iulie 2020 fără autorizație de securitate la incendiu. Imediat după tragedie, patronii au fost retinuți și apoi arestați preventiv, unul dintre ei fiind fiul fostului primar de la Caracal, Ionuț Doldurea. Atât raportul INSEMEX, cât și cel al INEC au fost atașate la dosarul de care se ocupă în acest moment Parchetul.